Bevorder die belange van die landDr. Isak Burger (Foto: Facebook) Selfs die grootste optimis sal in hierdie dae erken dat daar ŉ klomp skroewe los is in Suid-Afrika. Hiervoor moet die regerende party die grootste deel van die blaam dra – iets wat hulle sukkel om te doen. Ontkenning van verantwoordelikheid, sistemiese korrupsie en ŉ arrogante skaamteloosheid is kenmerkend van die soustrein-ryers. Dit is veral die toenemende arbeidsonrus van die afgelope tyd wat ŉ beklemming om die hart bring. Die tekens van ŉ klassieke arbeids- en klasse-rewolusie is onmiskenbaar. Die vraag wat toenemend by my, as Christen, opkom is die een in Psalm 11:3: “As die fondamente ondermyn word, wat kan die regverdige daaraan doen?”. Wat kan en behoort Christene in hierdie tyd in ons land te doen om ŉ verskil te maak? Natuurlik is verantwoordelike burgerskap vir Christene ŉ gegewe. Die welstand van die land waarin ons onsself bevind, moet vir ons as gelowiges belangrik bly. Ek lees onlangs weer die woorde van die profeet Jeremia (eintlik van die Here sélf) aan die ballinge in Babilon in Jeremia 29:7: “Bevorder die belange van die stad waarheen Ek julle in ballingskap weggevoer het, bid tot My vir daardie stad, want sy belange is ook julle belange”. As die Here hierdie soort gesindheid en lojaliteit van Sy volk verwag het teenoor ŉ vreemde land waarheen mense teen hulle sin as ballinge geneem is, hoeveel te meer ten opsigte van ons eie land. Hier waar ons huise en grond besit. Die huidige regerende party faal in feitlik elke opsig. ŉ Ander regering kan beter doen, maar ook swakker (alhoewel ŉ mens jou dit kwalik kan indink). Tog verander dit niks aan God se opdrag aan Sy mense nie – Bid vir die land en bevorder die belange van hierdie land! Daar was nog altyd die individue, maatskappye en moondhede wat net belanggestel het om hulleself te bevoordeel en te verryk uit die land en sy minerale rykdomme. Die negatiewe sentimente van baie jeens kolonialisasie is nie heeltemal ongegrond nie. Afrika se minerale rykdom en sy mense is in die eeue wat verby is dikwels deur Westerse moondhede uitgebuit. Die tragedie is dat dit tans weer gebeur, maar hierdie keer deur die Ooste, veral China. Die ironie is dat dit hierdie keer deur die meeste regerings in Afrika met applous begroet word – omdat die voordele daarvan meestal nie by die mense wat dit die nodigste het uitkom nie, maar in die sakke (en buitelandse rekeninge) van korrupte staatsamptenare en -leiers beland. Daarby het ons in Suid-Afrika oor die algemeen te make met ŉ julle-skuld-my verbruikers-mentaliteit en ŉ dikwels bedenklike werksetiek. Aan die ander kant moet ŉ mens erkenning gee aan individue, private inisiatiewe en organisasies wat regtig vir hierdie land omgee en op verskillende maniere waarde daaraan probeer toevoeg. Kyk maar hoe is Kroonstad reggeruk. In hierdie verband is daar dus twee soorte landsburgers: Die uitbuiters en fortuinsoekers aan die een kant en die “waardetoevoegers” aan die ander kant. Christengelowiges moet waarde toevoeg aan die land en sy mense. Só doen ons die wil van God en bou ons in daardie sin aan Sy Koninkryk. Een van die dinge wat die Here Israel beveel het om selfs tydens hulle ballingskap te doen, is om tuine aan te lê. (Jeremia 29:5) Daarom moet ons ons landbouers waardeer en ondersteun. Om die land te bewerk, is om uitvoering aan God se opdrag te gee. Ons voeg waarde tot die land toe, selfs as ons net ŉ boom plant. Die grootste waardetoevoeging wat ons as Christene egter kan maak, is om in mense se lewens te belê. Dit begin wanneer ek die mense wat vir my werk nie uitbuit nie, maar ŉ menswaardige en lewenskoste-verwante besoldiging gee. Om, sover as wat ek dit kan bekostig, mense – veral kinders en jongmense – te bemagtig en hulle te help om die lewe beter toegerus in te gaan. Een vir een, stukkie vir stukkie kán ons ŉ verskil maak!